RESOLUCIÓN do 14 de novembro de 2025, da Dirección Xeral de Inclusión Social, pola que se procede á publicación da Resolución do 13 de novembro de 2025, que finaliza os procedementos da Orde do 30 de xullo de 2025 pola que se establecen as bases que rexerán a concesión de subvencións a entidades locais para programas de inclusión social para os anos 2025 a 2027, cofinanciada parcialmente pola Unión Europea no marco do Programa FSE+ Galicia 2021-2027, e se procede á súa convocatoria (código de procedemento BS623C).
Consellería de Política Social e Igualdade — III. Outras disposicións — 28/11/2025

No
Diario Oficial de Galicia
número 157, do 19 de agosto de 2025, publicouse a Orde do 30 de xullo de 2025 pola que se establecen as bases que rexerán a concesión de subvencións a entidades locais para programas de inclusión social para os anos 2025 a 2027, cofinanciada parcialmente pola Unión Europea no marco do Programa FSE+ Galicia 2021-2027 e se procede á súa convocatoria (código de procedemento BS623C).
De conformidade co disposto no seu artigo 18, a resolución dos expedientes de axudas corresponde ao director xeral de Inclusión Social, que resolverá por delegación da persoa titular da Consellería de Política Social e Igualdade. As resolucións ditadas notificaranse ás entidades interesadas no prazo máximo de tres meses contados a partir do día seguinte ao da publicación da orde.
Dado que a subvención está cofinanciada polo programa operativo FSE+ Galicia 2021-2027, na resolución de concesión informarase a entidade beneficiaria do cofinanciamento comunitario, con expresión do obxectivo político, prioridade, obxectivo específico, medida e porcentaxe de cofinanciamento. Así mesmo, figurarán a identificación da entidade beneficiaria, a contía da subvención e obrigas que lle correspondan, os requisitos específicos relativos aos produtos ou servizos que deben entregarse ou prestarse, o plan de financiamento, o prazo de execución e, se procede, o método que se aplicará para determinar os custos da operación e as condicións de pagamento da axuda, así como os demais requisitos previstos na normativa comunitaria para a selección de operación que debe conter o documento polo que se establecen as condicións da axuda (DECA).
Así mesmo, tamén se informará a entidade beneficiaria de que a aceptación da subvención podería implicar a súa aparición na lista de operacións que se publique nos termos establecidos no artigo 49.3 do Regulamento (UE) nº 2021/1060 do Parlamento Europeo e do Consello, do 24 de xuño.
Os actos administrativos e a correspondente resolución ditada no procedemento para a concesión de subvencións publicaranse no
Diario Oficial de Galicia,
de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas. Esta publicación producirá os efectos de notificación.
Polo exposto,
Ordenar a publicación no
Diario Oficial de Galicia
do contido íntegro da Resolución do 13 de novembro de 2025, ditada no procedemento BS623C, de concesión de axudas ás entidades locais para programas de inclusión social, que se xunta no anexo.
Santiago de Compostela, 14 de novembro de 2025
Antecedentes:
1. A través da Orde do 30 de xullo de 2025 establecéronse as bases reguladoras e convocouse o procedemento para a concesión de subvencións a entidades locais para programas de inclusión social para os anos 2025 a 2027, cofinanciada pola Unión Europea, no marco do programa FSE+ Galicia 2021-2027, e se procede á súa convocatoria (código de procedemento BS623C), publicada no DOG do 19 de agosto de 2025.
2. A Subdirección Xeral de Prestacións e Programas de inclusión, órgano instrutor do procedemento, revisada a documentación inicial e tras comprobar a concorrencia dos requisitos exixidos para conceder a subvención, emitiu, o 31 de outubro de 2025, o informe en que se reflicten os expedientes susceptibles de resolución de desestimación e de declaración ou aceptación de desistencia, con indicación das circunstancias concorrentes en cada caso. Así mesmo, remitiu á Comisión de Valoración, constituída de acordo co disposto no artigo 15 das bases, os expedientes respecto dos cales se verificou a presentación da documentación en prazo e forma e o cumprimento dos requisitos previos establecidos na convocatoria.
3. A Comisión de Valoración de Subvencións emitiu, o 3 de novembro de 2025, o informe de valoración conxunto de todas as solicitudes que lle foron remitidas polo órgano instructor.
Conforme o artigo 16.1, a determinación das concesións realízase mediante o procedemento de concorrencia competitiva. Na distribución orzamentaria tivéronse tamén en conta as operacións previstas na autorización previa-DECA, outorgada pola Dirección Xeral de Cohesión e Fondos Europeos o 28 de maio de 2025.
Tendo en conta o anterior, o órgano instrutor propuxo a denegación e a concesión das solicitudes de actuacións de todas as tipoloxías, seguindo o procedemento establecido e a ponderación dos criterios obxectivos de concesión establecidos nos artigos 16.1 e 17 da orde. Deste xeito:
No ano 2025: todas as actuacións obteñen subvencións.
No ano 2026: no programa de educación e apoio familiar non acadan subvención as actúacións admitidas con menos de 34 puntos, no programa de persoas sen fogar con menos de 41 puntos, no programa de persoas xitanas con menos de 39 e no programa de poboación inmigrante con menos de 48. Todos os programas de exclusión social acadan subvención.
No ano 2027: no programa de educación e apoio familiar non acadan subvención as actuacións admitidas con menos de 37 puntos, no programa de persoas sen fogar con menos de 43 puntos, no programa de persoas xitanas con menos de 47 e no programa de poboación inmigrante con menos de 49. Todos os programas de exclusión social acadan subvención.
Nos casos en que coincidiron as puntuacións de varias solicitudes de actuacións, empregouse como criterio de desempate, sinalado no artigo 17.7 da orde de convocatoria, o tipo de prestación que se solicita, de acordo coa seguinte orde:
1º. Prestacións do servizo de apoio á inclusión sociolaboral, sección de inclusión básica.
2º. Prestacións do servizo de apoio á inclusión sociolaboral, sección de inclusión e transición ao emprego.
3º. Prestacións do servizo de apoio á inclusión residencial.
O artigo continúa sinalando que, se aínda así seguise existindo empate, se utilizará como criterio de desempate o de maior puntuación sucesivamente nos criterios b) e c) do artigo 16, por esa orde. No caso de que persista o empate, en último termo terá preferencia a actuación comprendida no número de expediente máis baixo.
Tendo en conta o anterior e unha vez fiscalizado o gasto en conformidade pola Intervención Delegada, en virtude do artigo 18 e da disposición adicional primeira,
Primeiro. A concesión das subvencións solicitadas para as seguintes corporacións locais polas seguintes tipoloxías de programas:
1. Programas dirixidos a persoas en situación ou risco de exclusión social:
2. Programas dirixidos a persoas sen fogar:
3. Programas dirixidos á inclusión social da poboación xitana:
4. Programas complementarios de educación e apoio familiar dirixidos á inclusión social dos menores a cargo:
5. Programas dirixidos á poboación inmigrante:
Segundo: denegar as seguintes actuacións por non acadaren puntuación suficiente.
Ano 2026.
– Programas complementarios de educación e apoio familiar dirixidos á inclusión social dos menores a cargo:
– Programas dirixidos a persoas sen fogar:
– Programas dirixidos á poboación xitana:
– Programas dirixidos á poboación inmigrante:
Ano 2027.
– Programas complementarios de educación e apoio familiar dirixidos á inclusión social dos menores a cargo:
– Programas dirixidos a persoas sen fogar:
– Programas dirixidos á poboación xitana:
– Programas dirixidos á poboación inmigrante:
Terceiro. A denegación de subvencións ás entidades e para o desenvolvemento das actuacións que se indican a continuación, polo incumprimento dos requisitos sinalados na orde de convocatoria:
Cuarto. As contías correspondentes ás actuacións subvencionadas serán cofinanciadas pola Unión Europea, nunha porcentaxe do 60 %, a través do Programa FSE+ Galicia 2021-2027 e, en particular, dentro do obxectivo político 4: unha Europa máis social e inclusiva mediante a aplicación do piar europeo de dereitos sociais; prioridade 2: inclusión social e loita contra a pobreza; obxectivos específicos ESO4.8.: fomentar a inclusión activa co obxecto de promover a igualdade de oportunidades, a non discriminación e a participación activa, e mellorar a empregabilidade, en particular para os colectivos desfavorecidos, e ESO4.9.: promover a integración socioeconómica dos nacionais de terceiros países, incluídos os inmigrantes, e medidas 2.H.04: mellora da inclusión sociolaboral de persoas en situación ou risco de exclusión social a través de itinerarios integrados e personalizados de inserción que abarcan medidas de distintos ámbitos, e 2.I.01: itinerarios ou programas de inserción sociolaboral que combinen varias medidas dirixidos a migrantes, respectivamente.
Quinto. O método utilizado para a estimación dos custos será o de custos simplificados, segundo os módulos establecidos no artigo 17 das bases da convocatoria.
Sexto. A aceptación da subvención podería implicar a súa aparición na lista de operacións que se publique nos termos establecidos no artigo 49.3 do Regulamento (UE) nº 2021/1060 do Parlamento Europeo e do Consello, do 24 de xuño de 2021.
Así mesmo as entidades locais beneficiarias deben observar as obrigas do artigo 22 das bases da convocatoria.
Sétimo. A recepción deste documento implica aceptar a obriga de aplicar medidas antifraude eficaces e proporcionadas no seu ámbito de xestión e cumprir a normativa comunitaria, estatal e autonómica de aplicación, en particular, a normativa en materia de subvencións (RDC art.125.4.c). A detección de feitos que poidan ser constitutivos de fraude ou irregularidade en relación con proxectos ou operacións financiados total ou parcialmente con cargo a fondos procedentes da Unión Europea, no marco da presente convocatoria, poderá pór os citados feitos en coñecemento do Servicio Nacional de Coordinación Antifraude da Intervención Xeral da Administración do Estado, por medios electrónicos a través da canle habilitada para o efecto http://www.conselleriadefacenda.es/areas-tematicas/planificacion-e-fondos/periodo-comunitario-2014-2020/medidas-antifraude/snca-olaf
Oitavo. Dispón de 10 días para comunicar a súa aceptación. No caso de non comunicación, entenderase tacitamente aceptada en todas as súas condicións.
Noveno. O pagamento das axudas farase de acordo co establecido no artigo 25 e unha vez xustificada cada anualidade nos prazos e forma previstos nos artigos 23 e 24 da orde de convocatoria.
Ao respecto, o primeiro período comprenderá a xustificación das actuacións realizadas entre o 1 de maio de 2025 e o 30 de novembro de 2025, ambos incluídos, e a xustificación presentarase con data límite do 15 de decembro de 2025. O segundo período comprende a xustificación das actuacións realizadas entre o 1 de decembro de 2025 e o 30 de novembro de 2026, ambos incluídos, e a xustificación presentarase con data límite do 5 de decembro de 2026. O terceiro período comprende a xustificación das actuacións realizadas entre o 1 de decembro de 2026 e o 30 de abril de 2027 e a xustificación presentarase con data límite do 15 de maio de 2027.
Décimo. En xeral, as axudas concedidas condicionaranse ao cumprimento das obrigas establecidas na orde, polo que se deberá:
a) Executar e acreditar a realización da actuación que fundamenta a concesión da subvención e o cumprimento dos requisitos e das condicións desta ante o órgano concedente. En todo caso, as actuacións prestaranse de acordo co establecido na Carteira de servizos sociais de inclusión definida no Decreto 61/2016, do 11 de febreiro, en todos os aspectos que sexan de aplicación.
b) Manter rexistros contables independentes ou empregar códigos de contabilidade apropiados para todas as transaccións relacionadas coa operación, sen prexuízo das normas xerais da contabilidade, que permitan seguir unha pista de auditoría suficiente sobre os gastos financiados con fondos do Programa FSE+ Galicia 2021-2027.
c) Conservar todos os documentos xustificativos relacionados coa operación que reciba axuda do FSE+ durante un prazo de cinco anos a partir do 31 de decembro do ano en que a autoridade de xestión do Programa FSE+ Galicia 2021-2027 efectúe o último pagamento ao beneficiario do Fondo, nos termos establecidos no artigo 82 do Regulamento (UE) nº 2021/1060 do Parlamento Europeo e do Consello, do 24 de xuño.
Entre a información e a documentación que debe conservarse incluiranse os contratos laborais e os mercantís se se trata de persoal externo; información da situación de alta na Seguridade Social das persoas traballadoras adscritas e, de ser o caso, os informes ou declaracións responsables relativos ás bonificacións na Seguridade Social, das horas dedicadas polos traballadores a cada unha das prestacións e do lugar de realización. Ademais, deberase conservar a documentación relativa ao control horario, ás verificacións de asistencia e aquela de que dispoñan nos casos en que a titulación exixida poida ser suplida por coñecementos adquiridos no desempeño da súa profesión e complementados con formación específica.
d) Cumprir coas medidas de visibilidade, transparencia e comunicación establecidas no Regulamento (UE) nº 2021/1060 do Parlamento Europeo e do Consello, do 24 de xuño. En particular, de conformidade cos artigos 47 e 50 do devandito regulamento, os espazos en que se desenvolvan as actuacións contarán co emblema da Unión Europea xunto coa declaración «Cofinanciado pola Unión Europea». Igualmente, nos lugares de realización da actuación informarase do apoio dos fondos a través dun cartel dun tamaño mínimo A3 ou unha pantalla electrónica equivalente con información sobre a operación nun lugar ben visible para o público. Tamén se fará unha breve descrición da actuación na páxina web e nas contas dos medios sociais, no caso de dispoñer delas, mencionando os obxectivos e resultados, e destacando a axuda financeira da Unión Europea. Ademais, en todos os documentos e materiais de comunicación relacionados coa execución da actuación, destinados ao público ou ás persoas participantes, proporcionarase unha declaración que saliente a axuda da Unión Europea de xeito visible.
e) Informar as persoas destinatarias de que as actuacións en que participan están cofinanciadas pola Xunta de Galicia (Consellería de Política Social e Igualdade) e pola Unión Europea. Os emblemas deberán figurar, como mínimo, en todo o material e nos documentos que se utilicen ou entreguen ás persoas usuarias ou participantes.
f) Adecuar a metodoloxía das actuacións, así como a de recollida e proceso de datos de seguimento e acreditación da realización da actividade das persoas beneficiarias ás fórmulas que, se é o caso, propoña a Consellería de Política Social e Igualdade e, se así se require, incorporarse como usuarias da aplicación informática deseñada e implantada para a xestión da Estratexia de inclusión social de Galicia 2023-2030.
g) En particular, realizar as actuacións precisas para recoller a información suficiente relativa ao desenvolvemento da prestación que permita cumprir os requisitos de información a través de indicadores de realización e indicadores de resultados, previstos no artigo 17 do Regulamento (UE) nº 2021/1057.
Os indicadores de realización relativos á persoa solicitante refírense á data inmediatamente anterior ao inicio da vinculación da persoa participante coa actuación cofinanciada, mentres que os indicadores de resultado inmediato deberán referirse ao período comprendido entre o día posterior ao da finalización da súa vinculación coa operación e as catro semanas seguintes, no período de xustificación da correspondente subvención. Así mesmo, a Administración poderá requirir, en calquera momento, novos datos relativos á data en que se cumpran os seis meses desde que finalice a vinculación da persoa participante coa actividade cofinanciada, coa finalidade de formalizar os indicadores de resultado a longo prazo descritos no dito regulamento.
Para estes efectos, facilitaráselles ás entidades beneficiarias o acceso á aplicación informática Participa2127 (https://participa2127.conselleriadefacenda.gal/Participa2127) e os oportunos cuestionarios, que terán que respectar o principio de integridade dos datos. Para cumprir estes requisitos de información, as entidades locais beneficiarias deberán introducir os datos dos indicadores de realización e de resultado das persoas participantes na devandita aplicación informática.
h) Comunicar as variacións das datas de inicio e de remate das actuacións previstas na solicitude e que son obxecto de subvención, así como os informes e demais documentación que reclamen os órganos competentes da Consellería de Política Social e Igualdade, en especial, os relativos á subministración de información nos termos establecidos no artigo 4 da Lei 1/2016, do 18 de xaneiro, de transparencia e bo goberno, toda a información necesaria que aquela cumpra as obrigas previstas no título I da citada lei, e o certificado en que se indique o número estimado da poboación beneficiada pola actuación no período subvencionado pola orde de convocatoria.
i) Controlar a asistencia ás actuacións do servizo de formación adaptada e de participación social, e expedir un certificado de finalización da acción formativa aos participantes que asistisen, como mínimo, ao 60 % do total das súas horas.
j) Solicitar, de ser o caso, á Dirección Xeral de Inclusión Social da Consellería de Política Social e Igualdade, a autorización das modificacións que afecten o lugar e tempo da realización das actuacións subvencionadas, cunha antelación de cinco días respecto á data en que se produzan. A autorización considérase outorgada tacitamente unha vez transcorrido o prazo de quince días desde que se recibíu a solicitude.
k) Remitir no prazo de dez días hábiles os informes e demais documentación que reclamen os órganos competentes da Consellería de Política Social e Igualdade.
l) Someterse ás actuacións de control, comprobación e inspección que efectuará a Consellería de Política Social e Igualdade; ás verificacións que poidan realizar os organismos implicados na xestión ou seguimento do Programa FSE+ Galicia 2021-2027, nos termos establecidos no Regulamento (UE) nº 2021/1060 do Parlamento Europeo e do Consello, do 24 de xuño de 2021, que incorporarán as correspondentes visitas sobre o terreo; ás de control financeiro que correspondan, se é o caso, á Intervención Xeral da Comunidade Autónoma; ás previstas na lexislación do Tribunal de Contas e do Consello de Contas; ou a outros órganos da Administración do Estado ou da Unión Europea, e achegar canta información lles sexa requirida no exercicio das actuacións anteriores.
m) Contratar un seguro para o alumnado ou participantes nas actuacións que cubra os riscos que poidan ter durante o desenvolvemento das actividades e os dos desprazamentos para a asistencia a elas.
n) Proceder ao reintegro dos fondos percibidos, total ou parcialmente, no suposto de incumprimento das condicións establecidas para a súa concesión ou nos supostos previstos no título II da Lei 9/2007, do 13 de xuño.
ñ) Todas aquelas obrigas e requisitos que se desprendan do articulado desta orde e dos artigos 10 e 11 da Lei 9/2007, do 13 de xuño, e da súa normativa de desenvolvemento.
Décimo primeiro. Os servizos da Consellería de Política Social e Igualdade poderán efectuar as comprobacións que consideren oportunas en canto ao cumprimento, por parte das entidades de iniciativa social participantes, dos requisitos exixidos pola Lei 13/2008, do 3 de decembro, e pola súa normativa de desenvolvemento. Así mesmo, poderán solicitar informes dos servizos da rede pública de servizos sociais en canto aos aspectos de complementariedade, oportunidade e eficacia dos servizos e actuacións das entidades solicitantes recollidos nesta orde.
Décimo segundo. No que respecta ás obrigas previstas nas letras b) e d) do número 1, de comunicar e informar os cidadáns de que as actuacións foron subvencionadas pola Unión Europea no marco do Programa FSE+ Galicia 2021-2027, para xustificar o cumprimento dos indicadores de comunicación previstos no programa operativo, a Dirección Xeral de Inclusión Social solicitará unha proba documental do cumprimento desta obriga, que deberá ser facilitada no prazo de 10 días. O incumprimento desta obriga ou non proporcionar a proba documental nos prazos exixidos poderá supoñer unha minoración da contía total da axuda na forma prevista no artigo 26.1.
Décimo terceiro. As resolucións expresas ou presuntas que se diten ao abeiro desta orde poñerán fin á vía administrativa e contra elas poderá interpoñerse, se é o caso, recurso potestativo de reposición no prazo dun mes, contado a partir da notificación da resolución expresa, ou en calquera momento a partir do día seguinte a aquel en que se produza o acto presunto, ante o mesmo órgano que as ditou, de acordo co previsto no artigo 123 e 124 da Lei 39/2015, do 1 de outubro, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, no prazo de dous meses contados desde a súa notificación, se o acto é expreso, ou seis meses a partir do día seguinte a aquel que se produza o acto presunto, e sen prexuízo de que os interesados poidan exercer calquera outro que coiden oportuno.
Santiago de Compostela, 13 de novembro de 2025. A conselleira de Política Social e Igualdade. P.D. (Artigo 18.1 da Orde do 30.7.2025; DOG
núm. 157, do 19 de agosto). Arturo Parrado Puente, director xeral de Inclusión Social.